מדובר בפיילוט חדש – "כפר סבא אקספרס פלוס" – לעידוד חיי המסחר בעיר ומתן פתרון למצוקת החניה, על ידי הקמת חניות חינם קצרות מועד. זאת לצד המדיניות העירונית המעודדת שימוש בתחבורה ציבורית, בין היתר על ידי הרחבה ושיפור מערך התחבורה הציבורית, הפעלת שאטלים לעובדים באזורי תעסוקה ועוד.
סגן ראש העיר ומחזיק תיק התחבורה, עילאי הרסגור-הנדין:"מעתה המשאב הציבורי היקר ישמש אותנו הרבה יותר טוב. השקנו היום את חניות האקספרס ברחוב ויצמן, שסומנו בצבעי כתום-לבן. בחניות האקספרס תוכלו לחנות למשך שעה בלבד בחינם ובלי להפעיל אפליקציית תשלום. לאחר מכן תבוצע אכיפה אוטומטית. כך נמנע חניית רכבים למשך שעות רבות ונפנה אותן עבור אנשים שרוצים להגיע, לקנות ולפנות את החניה לבאים אחריהם. חניות האקספרס הן רק מרכיב אחד במדיניות התחבורה שלי ושל ראש העירייה רפי סער, ביחד עם הכנות לשדרוג התחבורה הציבורית, שאטלים לעובדים בעיר, סלילת שבילי אופניים ושיפור חוויית ההליכה העירונית. אנא הקפידו לחנות כחוק, ואם אתם גרים קרוב, השתדלו להגיע ברגל. זה יותר בריא ויותר סביבתי".